བཅོམ་ལྡན་འདས་བླ་མ་རྡོ་རྗེ་སེམས་དཔའི་སྒོ་ནས་རང་གཞན་དོན་གཉིས་སྒྲུབ་པའི་ཆོ་ག་སྡིག་ལྟུང་སྒྲིབ་སྦྱོང་
ལྷའི་ཆུ་བོ་ཞེས་བྱ་བ་བཞུགས་སོ།།

༄༅། །ན་མོ་གུ་རུ་བཛྲ་སཏྭཱ་ཡ། དངོས་ཀུན་རྟག་ཁྱབ་མཐའ་བྲལ་སྟོང་ཉིད་རྡོ་རྗེ་སྒེག་མོའི་མཁར། །རྣམ་ཀུན་མཆོག་ལྡན་བདེ་ཆེན་སེམས་དཔའ་
དགྱེས་དགུར་ཟུང་འཇུག་པའི། །བདུན་ལྡན་ལོངས་སྤྱོད་ཆེན་པོས་རབ་འབྱམས་རིགས་དཀྱིལ་རྒྱ་མཚོའི་སྤྲིན། །དུ་མར་སྤྲོ་དང་གཅིག་ཏུ་སྡུད་པའི་ཁྱབ་བདག་
མགོན་དེས་སྐྱོངས། །གང་ཞིག་ཐོག་མེད་ནས་བགོས་སྡིག་ལྟུང་དྲིས། །རིན་བྲལ་བདེ་གཤེགས་སྙིང་པོའི་མ་ཎི་ཀ །བསྒྲིབས་པས་དོན་ཉམས་སྡུག་བསྔལ་
འདམ་ཁྲོད་དུ། །རྣམ་པར་བྱིངས་ལ་ལྷ་ཡི་ཆུ་བོ་བརྒྱས། །ཆ་ཙམ་བསྒྲུན་མིན་གང་གི་གསང་བ་གསུམ། །ཉེ་བར་བསྙེན་ལས་ལྷག་པའི་དག་བྱེད་འགའ། །

༄༅། །འཁོར་འདས་གར་ཡང་མ་ལང་དེ་ཡི་ཕྱིར། །དཔལ་ལྡན་འབྲུག་པའི་གདམས་ཟབ་སྙིང་པོར་འཁྲུངས། །འདིར་འཕགས་ཡུལ་གྲུབ་པའི་དབང་ཕྱུག་
ཀུ་ཀུ་རཱ་ཛའི་མན་ངག་རྡོ་རྗེ་སེམས་དཔའ་ཞལ་མཐོང་གི་སྒྲུབ་ཐབས་ལས་འོང་བ། དཔལ་འབྲུག་པ་རིན་པོ་ཆེའི་ཐུགས་དམ་ཉམས་བཞེས་འཕྲལ་དགོས་ཀྱི་ཆོས་བཞིའི་གྱ་བ། རྡོ་རྗེ་སེམས་དཔའ་ཉེས་
ལྟུང་འཁྲུད་པའི་ཆོས་ཞེས་ཡོངས་སུ་གྲགས་པ་འདིའི་སྒོ་ནས་རང་གཞན་གྱི་སྡིག་ལྟུང་སྒྲིབ་ཚོགས་གཞོམས་ཤིང་འཕྲལ་ཡུན་ཕན་བདེའི་དོན་ཆེན་སྒྲུབ་པའི་ཐབས་ཚུལ་འཆད་པ་ལ། སྦྱོར་བ་ཉམས་ལེན་
གྱི་སྣོད་རུང་དུ་བསྒྲུབ་པ་རྗེས་སུ་གནང་བའི་རིམ་པ་དང་། དངོས་གཞི་བསྙེན་སྒྲུབ་ཕྲིན་ལས་ཀྱི་རིམ་པས་རང་གཞན་གྱི་དོན་མཆོག་ཏུ་སྒྲུབ་པ། རྗེས་དེ་ལྟར་བསྒྲུབས་པའི་དགོས་ཆེད་དང་ཕན་ཡོན་གྱི་

རིམ་པ་བསྟན་པ་དང་གསུམ་ལས། དང་པོ་དེ་ལའང་སྦྱོར་བ་བཅས་ཤོམས་དང་། དངོས་གཞི་རྗེས་གནང་གི་རིམ་པ་གཉིས་ལས། དང་པོ་ནི། རྡོ་རྗེ་སློབ་དཔོན་མཚན་ཉིད་དང་ལྡན་པ་འདི་ཉིད་ཀྱི་བསྙེན་སྒྲུབ་མཐར་ཕྱིན་དྲོད་བརྙེས་པས། སློབ་མ་
རྗེས་སུ་བཟུང་བའི་ཚེ། མདུན་སྟེགས་གཙང་མ་ཁེབས་དཀར་པོས་གཡོགས་པའི་སྟེང་དུ་མཎྜལ་ལ་རྡུལ་ཚོན་གྱིས་པངྨ་འདབ་བརྒྱད་དཀར་པོ་ཟེའུ་འབྲུ་མུ་ཁྱུད་བཅས་བྲིས་པའམ། རས་བྲིས་ཀྱི་དབུས་སུ་ལྷ་མདོག་དང་མཚུངས་པའི་ཚོམ་བུ་བཀོད་
པའི་སྟེང་དུ་ཁྲིའུའི་ཁར་སྐུ་རྟེན་འབུར་མའམ་བྲིས་སྐུའི་ཙཀླི་རབ་གནས་དང་ལྡན་པ་བཀོད། བུམ་དབང་བསྐུར་བར་སྤྲོ་ན་རིན་པོ་ཆེའམ་རྫ་ཡི་བུམ་པ་མཚན་ཉིད་དང་ལྡན་པ་གཙང་མར་རྒྱུན་འབབ་ཀྱི་ཆུས་སུམ་གཉིས་བཀང་ཞིང་ལྔ་ཚན་ལྔ་ཡི་རྫས་
བཏབ་ལ། མགུལ་ཆིངས་དཀར་པོ་འབྲས་བུ་ཅན་གྱི་ཤིང་གི་ཁ་རྒྱན་དང་གཟུངས་ཐག་གིས་སྤྲས་པ་གཡས་སུ་ཀུ་ཤའི་སྟན་ལ་བཀོད་པ་དང་། བསང་ཆུའི་སྣོད་དམ་ལས་བུམ་ཆིངས་ལྗང་གཡོན་དུ་དགོད། མདུན་ཕྱོགས་སུ་མཆོད་གཏོར་དཀར་
ཟླུམ་པད་འདབ་བཞི་པ་རྒྱན་ལྡན་ཆུ་གཉིས་སྔོན་འགྲོའི་ཉེར་སྤྱོད་བསྐོར་བཤམ་མམ་ཕྲེང་ཚར་གང་བདེ། སྔོན་གཏོར་སོགས་འདུ་བྱ། སློབ་དཔོན་མདུན་དུ། འཐོར་ནས། གུལ་ཡུངས། རྡོ་དྲིལ། ནང་མཆོད་སོགས་འཚོགས་པར་བྱའོ། །གཉིས་པ་

༄༅། །དངོས་གཞིའི་དང་པོ་བདག་མདུན་བུམ་པ་སྒྲུབ་པ་རྣམས་འོག་སྒྲུབ་པའི་སྐབས་ལྟར་ཚང་བར་ཉམས་སུ་བླངས་ཏེ་ནུས་ལྡན་དུ་བསྒྲུབས་ནས་གཏོར་མ་ཕུལ་ལ་དངོས་གྲུབ་བླང་། འབྱུང་འགྱུར་གྱི་དབང་བསྐུར་ཚིག་རིས་ཁ་
བསྒྱུར་བས་བདག་འཇུག་རྒྱས་པར་ལེན་པའམ། སྐུ་ཡི་བྱིན་རླབས་ལུས་ལ་ཞུགས། །སྒྱུ་འཕྲུལ་རྡོ་རྗེའི་སྐུ་ཐོབ་ཤོག །གསུང་གི་བྱིན་རླབས་ངག་ལ་ཞུགས། །འཇམ་དབྱངས་ཆེན་པོ་
འགྲུབ་གྱུར་ཅིག །ཐུགས་ཀྱི་བྱིན་རླབས་ཡིད་ལ་ཞུགས། །འཕོ་མེད་བདེ་བ་ཆེ་ཐོབ་ཤོག །ཨོཾ་བཛྲ་སཏྭ་ས་མ་ཡ། མ་ནུ་པཱ་ལ་ཡ། བཛྲ་སཏྭ་ཏྭེ་ནོ་པ་ཏིཥྛ། དྲི་ཌྷོ་མེ་བྷ་ཝ།
སུ་ཏོཥྱོ་མེ་བྷ་ཝ། ཨ་ནུ་རཀྟོ་མེ་བྷ་ཝ། སུ་པོཥྱོ་མེ་བྷ་ཝ། སརྦ་སིདྡྷི་མྨེ་པྲ་ཡཙྪ། སརྦ་ཀརྨ་སུ་ཙ་མེ། ཙིཏྟཾ་ཤྲེ་ཡཿཀུ་རུ་ཧཱུྃ། ཧ་ཧ་ཧ་ཧ་ཧོཿ བྷ་ག་ཝཱན་སརྦ་ཏ་ཐཱ་ག་ཏ་བཛྲ་
མཱ་མེ་མུཉྩ། བཛྲཱི་བྷ་ཝ། མ་ཧཱ་ས་མ་ཡ་སཏྭ་ཨཱཿ ཡིག་བརྒྱའི་མཐར་ཀཱ་ཡ་ཝཱཀྐ་ཙིཏྟ་སིདྡྷི་ཕ་ལ་ཕ་ལ་ཧཱུྃ། ཞེས་བརྗོད་ལ་ལྷ་དང་དབྱེར་མེད་དུ་བལྟས་ལ་ཏིང་ངེ་འཛིན་གྱི་དབང་བླངས་ནས། སློབ་མ་ཟུང་དུ་མ་

གྱུར་པ་སྒོ་དྲུང་དུ་འཁོད་པར། ཇི་ལྟར་བལྟམས་པ་ཙམ་གྱིས་ནི། །ལྷ་རྣམས་ཀྱིས་ནི་ཁྲུས་གསོལ་ལྟར། །ལྷ་ཡི་ཆུ་ནི་དག་པ་ཡིས། །དེ་བཞིན་བདག་གིས་ཁྲུས་བགྱིའོ། །ཨོཾ་སརྦ་ཏ་
ཐཱ་ག་ཏ་ཨ་བྷི་ཥེ་ཀ་ཏེ་ས་མ་ཡ་ཤྲཱི་ཡེ་ཧཱུྃ། ཞེས་ལས་བུམ་གྱི་ཆུས་ཁྲུས་བྱས་ནས་ནང་དུ་བཅུག་ལ་ཕྱག་བཅས་གྲལ་དུ་འཁོད་པ་ན། སྔོན་གཏོར། ཨོཾ་ཨཱཿབིགྷྣན་ཏ་ཀྲྀ་ཏ་ཧཱུྃ་ཕཊ྄་ལས་སྔགས་ཀྱིས་བསངས། ཨོཾ་སྭ་
བྷཱ་ཝ་ཤུདྡྷཿསརྦ་དྷརྨཱཿསྭ་བྷཱ་ཝ་ཤུདྡྷྲོཧཾ་གིས་སྦྱངས། ཨོཾ་ཨཱཿཧཱུྃ་ལན་གསུམ་གྱིས་བྱིན་བརླབས། ཨོཾ་ཨ་ཀཱ་རོ་མུ་ཁཾ་སརྦ་དྷརྨཱ་ཎཾ་ཨཱདྱ་ནུཏྤནྣ་ཏོཏྟ་ཨོཾ་ཨཱཿཧཱུྃ་ཕཊ྄་སྭཱ་ཧཱ། ལན་གསུམ་གྱིས་བསྔོས།
མཆོད་སྦྱིན་གྱི་གཏོར་མ་ཁ་དོག་དྲི་རོ་ཕུན་སུམ་ཚོགས་པ་འདི་ཉིད། འདིར་རྡོ་རྗེ་སེམས་དཔའི་རྗེས་སུ་གནང་བའི་རིམ་པ་ལ་འཇུག་པའི་བར་དུ་གཅོད་པར་བྱེད་པ་ཐམས་ཅད་
དང་འབྱུང་པོ་རྣམས་ལ་སྦྱིན་ནོ། །ཚིམས་ཞིང་དགའ་བར་གྱིས་ལ་རང་རང་གི་གནས་སུ་དེངས་ཤིག ཨོཾ་ཨཱཿབིགྷྣན་ཏ་ཀྲྀ་ཏ་ཧཱུྃ་ཕཊ྄་དང་། ཨོཾ་སུམྦྷ་ནི་སུམྦྷ་ཧཱུྃ་ཧཱུྃ་ཕཊ྄། ཨོཾ་

༄༅། །གྲྀཧྞ་གྲྀཧྞ་ཧཱུྃ་ཧཱུྃ་ཕཊ྄། ཨོཾ་གྲྀཧྞ་པཱ་ཡ་གྲྀཧྞ་པཱ་ཡ་ཧཱུྃ་ཧཱུྃ་ཕཊ྄། ཨོཾ་ཨཱ་ན་ཡ་ཧོཿ བྷ་ག་ཝཱན་བིདྱ་རཱ་ཛ་ཡ་ཧཱུྃ་ཧཱུྃ་ཕཊ྄། ཧཱུྃ་བཞིའི་སྔགས་བརྗོད། གུ་གུལ་བདུག་ཅིང་ཡུངས་ཐུན་
གྱིས་བྲབ། རྡོ་རྗེ་གསོར་ལ་གཏོར་མ་ཕྱིར་དོར་ནས་བགེགས་རྒྱང་རིང་དུ་བསྐྲད། སྟེང་དང་འོག་དང་ཕྱོགས་མཚམས་ཐམས་ཅད་རྡོ་རྗེའི་རང་བཞིན་མེ་འོད་ཀྱི་ཕུང་པོར་གྱུར། ཨོཾ་བཛྲ་རཀྵ་རཀྵ་ཧཱུྃ་
ཧཱུྃ་ཕཊ྄་སྭཱ་ཧཱ། ཞེས་སྲུང་འཁོར་བརྟན་པོར་བསྒོམ། མཎྜལ་མེ་ཏོག་བཀྱེ་བསྡུ་བྱས། མཚམས་སྦྱོར་ཆོས་བཤད་རྒྱས་པའམ། སྤྱི་ཙམ་དུ། འོ་ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་
རྫོགས་པའི་སངས་རྒྱས་ཐོབ་པར་བྱ་བ་དང་། གནས་སྐབས་སུ་རྣལ་འབྱོར་པའི་དམ་ཚིག་ཉམས་ཆག་སྡིག་ལྟུང་སྒྲིབ་ཚོགས་མ་ལུས་ལྷག་མེད་སྦྱང་ཞིང་དག་པར་བྱ་བའི་
ཕྱིར་བཅོམ་ལྡན་འདས་རྡོ་རྗེ་སེམས་དཔའི་བྱིན་རླབས་རྗེས་སུ་གནང་བའི་རིམ་པ་ཞུ་ཞིང་ཉམས་སུ་ལེན་པར་བགྱིའོ་སྙམ་པས་གསན་འཚལ། དེ་ཡང་སྔོན་བསགས་དགེ་

འབྲས་བཟང་པོ་ཚོགས་སུ་སྨིན་ཞིང་སྡིག་ལས་སྲབ་པའི་དབང་གིས་ད་རེས་དལ་འབྱོར་ཚང་བའི་ལུས་རྟེན་ཁྱད་པར་ཅན་འདི་ཉིད་ལན་ཅིག་ཐོབ་པ་ནི་བརྒྱ་ལམ་ན་རེས་འགའ་་
ཙམ་ལས་རྙེད་དཀའ་བ་ཡིན་ལ། འདི་ཡང་ཡུན་དུ་མི་གནས་པར་འཆི་བདག་གཤིན་རྗེའི་གཞན་དབང་དུ་འགྲོ་ཞིང་། དུས་དོ་ནུབ་ཙམ་དུའང་འཚོ་ལ་མི་འཆི་བའི་གདེང་ཚད་
ནི་གང་ཡང་མེད། དེ་ལྟར་ཤི་བའི་རྗེས་སུ་སྔོན་དང་ད་ལྟར་བསགས་པའི་ལས་ཀྱི་རྣམ་པ་ཇི་སྙེད་པའི་འབྲས་བུ་མི་བསླུ་བར་རང་ཉིད་ཁོ་ནས་ཉམས་སུ་མྱོང་དགོས་ལ། ཉོན་
མོངས་པའི་དབང་དུ་གྱུར་པའི་ལས་འདི་དག་གིས་ནི་འཁོར་བའི་གནས་རིས་སྣ་ཚོགས་པར་འཕེན་ལ་དེར་ནི་སྡུག་བསྔལ་ཟད་མི་ཤེས་པས་དུས་རྟག་ཏུ་གཙེས་ནས་བདེ་བའི་་
གོ་སྐབས་དང་བྲལ་བས། མེ་འོབས་དང་། བཙོན་དོང་ལྟ་བུ་ཁོ་ནར་ཤེས་ནས་འདི་ལས་ཡིད་ངེས་པར་འབྱུང་སྟེ་ཐར་པའི་ཐབས་ལ་འབད་དགོས་པ་ཡིན། དེ་ལ་ད་རེས་

༄༅། །མཇལ་དཀའ་ཞིང་ཐར་པའི་ཐབས་བླ་ན་མེད་པ་སྟོན་པའི་རྒྱལ་བསྟན་སྙིང་པོ་གསང་སྔགས་རྡོ་རྗེ་ཐེག་པའི་བསྟན་པ་དང་མཇལ་ཞིང་། མཚན་ཉིད་ཀུན་ལྡན་
གྱི་དམ་པའི་མགོན་གྱིས་རྗེས་སུ་ཟིན་པའི་སྐལ་པ་བཟང་པོ་དང་ལྡན་པ་ལ། ཆོས་ད་བྱེད་ཀྱི་ལེ་ལོ་སྙོམས་ལས་ཀྱིས་ཕྱི་བཤོལ་དུ་མ་སོང་བར་ཐར་པའི་ཁང་བཟང་དུ་འཇུག་
པའི་ཡང་དག་པའི་ཟབ་ལམ་ཐེམ་སྐས་བཟང་པོར་བརྩོན་པ་ཆེན་པོས་འཛེགས་དགོས་པ་ཡིན་ལ། དེ་ཡང་དུས་དང་གནས་སྐབས་ཀུན་ཏུ་མི་འདོད་པའི་སྡུག་བསྔལ་བ་སྣ་
ཚོགས་སྐྱེད་པའི་གཞིར་གྱུར་ཅིང་ཡང་དག་པའི་ས་ལམ་གྱི་རྟོགས་པ་ཁྱད་པར་ཅན་རྒྱུད་ལ་སྐྱེ་བའི་གེགས་སུ་ཆེ་བ་ནི་སྤྱིར་སྡིག་པ་མི་དགེ་བའི་ལས། སྒོས་སུ་སྡོམ་པ་གསུམ་
དང་འགལ་བའི་ཉེས་ལྟུང་། ཁྱད་པར་དུའང་གསང་བ་སྔགས་ཀྱི་དམ་ཚིག་གསང་བའི་གནས་རྩ་བ་དང་ཡན་ལག་ལ་འགལ་ཉམས་འདས་རལ་དུ་གྱུར་པ་རྣམས་ཏེ། འདི་

དག་ལ་རྡོ་རྗེ་ཐེག་པའི་རྒྱུད་སྡེ་མཐའ་ཡས་པ་ནས་བཤད་པའི་ལྟུང་བ་ཕྱིར་བཅོས་ཀྱི་སྒོ་ཉེར་ལྔ་ལ་སོགས་པ་སྤྱི་དང་བྱེ་བྲག་གི་བཤགས་སྡོམས་ཀྱི་ཐབས་མང་པོས་སྡིག་ལྟུང་་་
རྣམ་པར་སྦྱོང་བའི་རིམ་པ་གསུངས་ལ། དེ་དག་ཀུན་ལས་ཟབ་པའི་མཐར་ཐུག་ཏུ་རྒྱུད་སྡེ་ཀུན་ནས་བསྟན་ཞིང་བསྔགས་ལ་རིགས་ཐམས་ཅད་ཀྱི་ཁྱབ་བདག་ཏུ་བཞུགས་པས་
བྱིན་རླབས་ཀྱི་ཚན་ཁ་ཆེ་ལ། ལྷ་གཅིག་སྒྲུབ་པས་དེ་བཞིན་གཤེགས་པ་ཀུན་འགྲུབ་པར་འགྱུར་བ། གང་གིས་མཚན་ཙམ་འཛིན་པ། སྐུའི་ཕྱག་རྒྱ་ཙམ་ཡིད་ལ་བྱེད་པ།
གསུང་ཡི་གེ་བརྒྱ་པ་ལན་གཅིག་བཟླས་པའི་ཕན་ཡོན་ཙམ་གྱིས་ཀྱང་ཐོག་མ་མེད་པ་ནས་བསགས་པའི་སྡིག་སྒྲིབ་ཉེས་ལྟུང་སྤྱི་དང་། ཁྱད་པར་རྡོ་རྗེ་ཐེག་པའི་རྩ་བ་དང་ཡན་
ལག་གི་དམ་ཚིག་ཉམས་ཆག་བྱང་ཞིང་དག་ནས་འཁོར་བ་དང་ངན་སོང་གི་སྐྱེ་སྒོ་རྩད་ནས་གཅོད་པར་མཛད་པ་ལ་ལྷག་པའི་ལྷ་ཀུན་ལས་ཁྱད་པར་དུ་འཕགས་པ་དཔལ་རྡོ་རྗེ་

༄༅། །སེམས་དཔའ་འདི་ཉིད་ཁོ་ན་སྟེ། རྣལ་འབྱོར་རྒྱུད་དཔལ་དེ་ཉིད་བསྡུས་པའི་དུམ་བུ་དང་པོ་ལས། དེ་ནས་ཕྱག་རྒྱ་ཐམས་ཅད་ཀྱི་སྤྱིའི་རང་གི་ལུས་དང་
ངག་སེམས་རྡོ་རྗེར་བྱ་བའི་སྤྱིའི་ཆོ་ག་རྒྱས་པ་བཤད་དེ། ནམ་ཕྱག་རྒྱའི་བྱིན་རླབས་ཀྱིས་ལྷོད་པར་གྱུར་ཏམ། བདག་གཏོང་བར་འདོད་ན། དེ་ནས་སྙིང་པོ་འདིས་བརྟན་པར་
བྱའོ༑ །ཨོཾ་བཛྲ་སཏྭ་ས་མ་ཡ། མ་ནུ་པཱ་ལ་ཡ། བཛྲ་སཏྭ་ཏྭེ་ནོ་པ་ཏིཥྛ། དྲི་ཌྷོ་མེ་བྷ་ཝ། སུ་ཏོཥྱོ་མེ་བྷ་ཝ། ཨ་ནུ་རཀྟོ་མེ་བྷ་ཝ། སུ་པོཥྱོ་མེ་བྷ་ཝ། སརྦ་སིདྡྷི་མྨེ་པྲ་ཡཙྪ།
སརྦ་ཀརྨ་སུ་ཙ་མེ། ཙིཏྟཾ་ཤྲེ་ཡཿཀུ་རུ་ཧཱུྃ། ཧ་ཧ་ཧ་ཧ་ཧོཿ བྷ་ག་ཝཱན་སརྦ་ཏ་ཐཱ་ག་ཏ་བཛྲ་མཱ་མེ་མུཉྩ། བཛྲཱི་བྷ་ཝ། མ་ཧཱ་ས་མ་ཡ་སཏྭ་ཨཱཿ ཡིག་བརྒྱ་གསུངས་པའི་མཐར། དེས་ནི་
མཚམས་མེད་པ་བྱས་པ་དང་། དེ་བཞིན་གཤེགས་པ་ཐམས་ཅད་བསླུས་པ་དང་། དམ་པའི་ཆོས་ལ་སྨོད་པ་དང་། ཉེས་པ་ཐམས་ཅད་བྱས་པ་ཡང་དེ་བཞིན་གཤེགས་པ་

ཐམས་ཅད་ཀྱི་ཕྱག་རྒྱ་སྒྲུབ་པ་པོས་རྡོ་རྗེ་སེམས་དཔའ་བརྟན་པར་འགྱུར་བས། ཚེ་འདི་ཉིད་ལ་ཇི་ལྟར་འདོད་པའི་དངོས་གྲུབ་ཐམས་ཅད་དང་། དངོས་གྲུབ་མཆོག་གམ། རྡོ་
རྗེའི་དངོས་གྲུབ་གྲུབ་པའམ། རྡོ་རྗེ་སེམས་དཔའི་དངོས་གྲུབ་བམ། དེ་བཞིན་གཤེགས་པའི་དངོས་གྲུབ་གྱི་བར་དུ་མྱུར་དུ་འགྲུབ་བོ། །ཞེས་བཅོམ་ལྡན་འདས་དེ་བཞིན་
གཤེགས་པ་ཐམས་ཅད་ཀྱི་རྡོ་རྗེ་སེམས་དཔས་གསུངས་སོ། །ཞེས་བཀའ་སྩལ་ཏོ། །ཞེས་དང་། རྒྱུད་རྡོ་རྗེ་རྩེ་མོ་ལས། མཚམས་མེད་ལྔ་པོ་བྱེད་པ་ཡང་། །རྡོ་རྗེ་སེམས་
དཔའ་དང་འདྲར་འགྱུར། །ཕྱག་རྒྱ་ཐམས་ཅད་འགྲུབ་འགྱུར་ཞིང་། །ཐམས་ཅད་འགྲུབ་པར་ཐེ་ཚོམ་མེད། །ཅེས་དང་། སློབ་དཔོན་འཇམ་དཔལ་གྲགས་པས་དཀྱིལ་འཁོར་
ཐམས་ཅད་ཀྱི་སྤྱིའི་ཆོ་ག་རྡོ་རྗེ་སྙིང་པོ་རྒྱན་ལས། སངས་རྒྱས་ཀུན་གྱི་སྐུ་གཅིག་པུ། །པད་དཀར་ཟླ་བའི་དབུས་གནས་ཤིང་། །རྡོ་རྗེ་དྲིལ་བུ་རྒྱན་སྤྲས་པའི། །རྡོ་རྗེ་སེམས་

༄༅། །དཔའ་ལེགས་དམིགས་ཤིང་། །ཡི་གེ་བརྒྱ་པ་ཆོ་ག་བཞིན། །ཉི་ཤུ་རྩ་ནི་རེ་རེ་བཟླས། །ལྟུང་སོགས་བྱིན་གྱིས་བརླབ་འགྱུར་བས། །འཕེལ་བ་རུ་ནི་མི་
འགྱུར་ཞེས། །གྲུབ་པ་མཆོག་རྣམས་ཀྱིས་བཤད་པས། །ཐུན་མཚམས་སུ་ནི་སྤྱད་པར་བྱ། །འབུམ་ཕྲག་ཏུ་ནི་བཟླས་གྱུར་ན། །རྣམ་པར་དག་པའི་བདག་ཉིད་འགྱུར། །
ཞེས་སོགས་རྒྱ་ཆེར་བཀའ་སྩལ་བ་ལྟར་ཡིན་ལ། འདི་ཉིད་ཀྱི་སྔགས་དང་སྒྲུབ་ཐབས་རྒྱུད་སྡེ་གོང་འོག་ནས་བསྟན་པ་རྒྱ་ཆེར་འབྱུང་ཞིང་། དེ་དག་དང་འབྲེལ་བའི་འཕགས་
བོད་གྲུབ་པའི་སློབ་དཔོན་རྣམས་ཀྱིས་མཛད་པའི་སྒྲུབ་ཐབས་བཀའ་སྲོལ་ཀྱང་མང་དུ་བཞུགས་པ་ལས། འདི་ནི་རྒྱ་གར་ཤར་ཕྱོགས་བྷངྒ་ལའི་རྒྱལ་པོ་ཛ་ཞེས་བྱ་བ་གསང་
སྔགས་རྡོ་རྗེ་ཐེག་པའི་སྐལ་པ་བཟང་པོ་དང་ལྡན་པ་དེ་ཉིད་ཀྱི་ཕོ་བྲང་ཐོག་ཁར་རྒྱུད་ཀྱི་གླེགས་བམ་མང་པོ་ཆར་དུ་བབ་པ་ལ་རྒྱལ་པོས་བལྟས་ཀྱང་མ་ཤེས་ནས། སློབ་དཔོན་

ཀུ་ཀུ་རཱ་ཛ་སྤྱན་དྲངས་ཏེ་བསྟན་པས། དེས་རྡོ་རྗེ་སེམས་དཔའི་མདོ་ལ་བརྟེན་ནས་བསྒྲུབ་པས་རྡོ་རྗེ་སེམས་དཔའི་ཞལ་མངོན་སུམ་དུ་མཇལ་ནས་རྒྱུད་ཐམས་ཅད་ཀྱི་ཚིག་དོན་
མ་ལུས་པ་མཁྱེན་པར་གྱུར། རྒྱལ་པོའི་ཁ